**KRITERIJI OCJENJIVANJA ZA NJEMAČKI JEZIK**

**Kriteriji ocjenjivanja 1. – 4. razreda:**

**RAZUMIJEVANJE SLUŠANJEM**

ODLIČAN – Potpuno razumije postavljeno pitanje, izražajno i pravilno odgovara na njega. Razumije obrađeni vokabular i pravilno ga upotrebljava. Uspješno povezuje jezični izraz sa slikovnim izrazom, bez pojašnjenja. Razumije kratke rečenice te ih pravilno povezuje s neverbalnim izričajem. Uspješno izvršava jednostavne upute i naredbe. U potpunosti razumije osnovnu poruku sugovornika.

VRLO DOBAR – Razumije postavljeno pitanje i odgovara na njega, ali čini manje greške. Razumije obrađeni vokabular i uz manje ispravke pravilno ga upotrebljava. Uspješno povezuje jezični izraz sa slikovnim izrazom uz manja pojašnjenja. Uglavnom razumije kratke rečenice i pravilno ih povezuje s neverbalnim izričajem. Uspješno izvršava jednostavne upute i naredbe uz manju pomoć. Gotovo u potpunosti razumije osnovnu poruku sugovornika.

DOBAR – Razumije slušanu materiju u sporijem tempu. Potrebno ponoviti ili pojednostaviti određene dijelove kako bi ih razumio. Djelomično razumije obrađeni vokabular i upotrebljava ga uz manju pomoć. Djelomično točno povezuje jezični izraz sa slikovnim izrazom uz pojašnjenja. Djelomično razumije kratke rečenice te ih uz manju pomoć povezuje s neverbalnim izričajem. Jednostavne upute i naredbe izvršava uz pomoć. Djelomično razumije osnovnu poruku sugovornika.

DOVOLJAN - Minimum razumijevanja. Obrađeni vokabular upotrebljava samo uz pomoć i to u poznatom kontekstu. Samo uz pomoć povezuje jezični izraz sa slikovnim. Jedva razumije i shvaća uz objašnjenja i pojednostavljenja. Jednostavne upute i naredbe izvršava samo uz pomoć. Uz pomoć razumije osnovnu poruku sugovornika.

NEDOVOLJAN - Ne razumije jednostavne rečenice, pitanja ili upute niti uz pomoć učitelja. Ne snalazi se u primjeni obrađenoga vokabulara u poznatom kontekstu. Ne povezuje jezični izraz sa slikovnim niti uz pomoć. Ne razumije kratke rečenice. Jednostavne upute i naredbe ne izvršava niti uz pomoć. Ne razumije osnovnu poruku sugovornika niti uz pomoć.

**RAZUMIJEVANJE ČITANJEM**

ODLIČAN – Čita pravilno i izražajno. Razumije pročitano (kartice sa riječima, pjesmice,…) te je sposoban bez pomoći raditi na zadacima provjere razumijevanja pročitanog.

VRLO DOBAR – Čita uglavnom pravilno i izražajno. Razumije pročitano (kartice sa riječima, pjesmice,…) gotovo u cijelosti. Ponekad je potrebna pomoć učitelja kako bi shvatio detalje. Uglavnom samostalno rješava zadatke vezane uz pročitano.

DOBAR – Griješi pri čitanju riječi i jednostavnih rečenica te kraćih tekstova. Ima poteškoća u razumijevanju pročitanog što se manifestira tijekom rješavanja popratnih zadataka i aktivnosti. Nužno je pojednostaviti pojedine dijelove kako bi ih učenik shvatio.

DOVOLJAN – Dosta griješi pri čitanju riječi i jednostavnih rečenica te kraćih tekstova. Učenik minimalno shvaća pročitanu materiju i teško se snalazi u njoj prilikom popratnih aktivnosti. Potrebno je puno pomoći učitelja kako bi učenik shvatio pročitano.

NEDOVOLJAN – Često griješi pri čitanju riječi i jednostavnih rečenica te kraćih tekstova. Ne razumije pročitano niti uz pomoć učitelja i prijevoda. Ne može samostalno niti nakon pojašnjenja riješiti zadatke za provjeru razumijevanja pročitanog.

**GOVORNO IZRAŽAVANJE**

ODLIČAN – Učenik je aktivan u konverzaciji, čita i govori sa razumijevanjem. U potpunosti je usvojio vokabular i fraze te ih samostalno primjenjuje u okviru zadanih situacija. Vlada osnovnim elementima izgovora i intonacije.

VRLO DOBAR – Učenik govori pravilno, ali je u nekim elementima nesiguran. Govori uz manje greške, ali se poruka u cijelosti može razumjeti. Čita točno, uglavnom s pravilnim izgovorom, intonacijom i ritmom.

DOBAR – Učenik se služi manjim fondom obrađenih riječi uz pomoć učitelja. Tijekom govorenja pravi dosta pogrešaka. Unatoč poteškoćama u čitanju, izgovoru i intonaciji, ipak je u cjelini još uvijek prihvatljiv i razumljiv.

DOVOLJAN – Učenik može koristiti minimalan vokabular vezan uz određene konkretne situacije, ali uz veliku pomoć učitelja. Često griješi pri odgovaranju na pitanja i u izgovoru. Čita sporo i nerazumljivo. Učenik uspijeva ostvariti komunikaciju prema već uvježbanom i zadanom modelu.

NEDOVOLJAN – Učenik se ne uspijeva samostalno izraziti. Izgovara riječi s puno pogrešaka, intonacija i ritam onemogućavaju razumijevanje. Ne razumije pitanje i ne uspijeva ostvariti dijalog. Nije usvojio obrađeni vokabular.

**PISANO IZRAŽAVANJE**

ODLIČAN – Uredno i bez greške prepisuje zadane riječi ili tekst. Samostalno i točno, prema uzorku, dopunjava riječi i rečenice te odgovara na pitanja sa nadopunjavanjem. U 4. razredu točno piše riječi i rečenice koje čuje ili po diktatu. Samostalno i točno može napisati nekoliko kratkih rečenica prema predlošku: o sebi, o svojoj obitelji i prijateljima, kratku poruku na razglednici, prigodnu čestitku. Samostalno i točno ispunjava osobne podatke na obrascima. Primjenjuje osnovna pravopisna pravila i kreativno se izražava.

VRLO DOBAR – Uredno i sa rijetkim greškama prepisuje zadani tekst. Uglavnom točno, prema uzorku, dopunjava riječi i rečenice te odgovara na pitanja. Uz manju pomoć učitelja zapaža i ispravlja manje greške u pisanju riječi koje se češće ponavljaju. Samostalno i uglavnom točno može napisati nekoliko kratkih rečenica prema predlošku: o sebi, o svojoj obitelji i prijateljima, kratku poruku na razglednici, prigodnu čestitku. Uglavnom točno ispunjava osobne podatke na obrascima. Uz povremenu pomoć primjenjuje osnovna pravopisna pravila.

DOBAR – Djelomično točno, prema uzorku, dopunjava riječi i rečenice te odgovara na pitanja. Zadani tekst prepisuje sa greškama. Povremeno griješi pri pisanju pojedinih riječi po diktatu. Potrebna je pomoć učitelja pri uočavanju ortografskih pogrešaka. Djelomično točno i uz manju pomoć može napisati nekoliko kratkih rečenica prema predlošku: o sebi, o svojoj obitelji i prijateljima, kratku poruku na razglednici, prigodnu čestitku. Djelomično točno ispunjava osobne podatke na obrascima. Uz čestu pomoć primjenjuje osnovna pravopisna pravila.

DOVOLJAN – Čini dosta grešaka kod dopunjavanja riječi i rečenica prema uzorku, a na pitanja odgovara isključivo uz pomoć i dodatno pojašnjenje. Ne zna pisati po diktatu, a pri spajanju slikovnog i pisanog oblika riječi potrebna je velika pomoć učitelja. Ne uspijeva samostalno napisati nekoliko kratkih rečenica prema predlošku: o sebi, o svojoj obitelji i prijateljima, kratku poruku na razglednici, prigodnu čestitku. Kod ispunjavanja osobnih podataka na obrascima učeniku je potrebna pomoć. Uz stalnu pomoć primjenjuje osnovna pravopisna pravila.

NEDOVOLJAN – Ne uspijeva prepisati zadani tekst niti dopuniti riječi i rečenice prema uzorku. Ne može spojiti slikovni i pisani oblik riječi niti uz stalnu pomoć učitelja. Niti uz stalnu pomoć ne uspijeva napisati nekoliko kratkih rečenica prema predlošku: o sebi, o svojoj obitelji i prijateljima, kratku poruku na razglednici, prigodnu čestitku. Niti uz stalnu pomoć ne uspijeva ispuniti osobne podatke na obrascima. Niti uz stalnu pomoć ne primjenjuje osnovna pravopisna pravila.